মেমফিস ডেপাই
মেমফিস ডেপাই (জন্মঃ ১৩ ফেব্রুয়ারি ১৯৯৪) একজন ডাচ পেশাদার ফুটবলার যিনি নেদারল্যান্ডস জাতীয় দল এবং স্পেনীয় ক্লাব আতলেতিকো মাদ্রিদ এর হয়ে স্ট্রাইকার বা উইঙ্গার হিসেবে খেলেন। মেমফিসের শৈশবে ফুটবলের হাতেখড়ি হয় লেদারল্যান্ডসের ক্লাব ভিভি মুরড্রেখট এর হয়ে। পরবর্তীতে তিনি স্পার্টা রটার্ডাম এর যুবদল হয়ে পিএসভি এইন্থোভেন এর যুবদলে যোগ দেন। ২০১১ সালে পিএসভি-এর হয়ে তার পেশাদার ফুটবলার জীবনের সূচনা হয়। ২০১৫ সালে তিনি ২ কোটি ৫০ লক্ষ ব্রিটিশ পাউন্ডের বিনিময়ে ইংল্যান্ডের ক্লাব ম্যানচেস্টার ইউনাইটেড-এ যোগ দেন। ২০১৭ সালে ফরাসি ক্লাব ওলাঁপিক লিয়োনে তাকে কিনে নেয়। ২০২১ সালে মেমফিস স্পেনীয় ক্লাব বার্সেলোনায় যোগদান করেন। ২০২৩ সালের জানুয়ারিতে তিনি আরেক স্পেনীয় ক্লাব আতলেতিকো মাদ্রিদ এ যোগদান করেন। মেমফিস নেদারল্যান্ডস অনূর্ধ্ব-১৫, অনূর্ধ্ব-১৬, অনূর্ধ্ব-১৭, অনূর্ধ্ব-১৯ ও অনূর্ধ্ব-২১ দলে খেলেছেন। ২০১৩ সালে তুরস্ক-এর বিপক্ষে ম্যাচে তার নেদারল্যান্ডস জাতীয় দল-এ অভিষেক হয়। তিনি ২০১৪ ফিফা বিশ্বকাপ-এ তৃতীয় স্থান অধিকার করা নেদারল্যান্ডস দলের সদস্য ছিলেন।